Papersnake/gushiwen huggingface dataset:
湖亭夜饮会别友人
赵汝燧（宋代）

每闻嗟叹无知己，定要携琴过浙东。莫讶醵樽俱草草，只因束担去匆匆。

竹筛夜影千竿月，荷送湖香万朵风。早晚我寻京口戍，子归或遇半途中。
琴志楼雨中酬伯严大兄送别还作
罗运崃（清代）

昔下海濆观海水，云霞楼阙伏还起。龙蛇蝼蚁幻两眸，我欲赴还虚一苇。

客帆秋挂武昌风，对君清尊语奇傀。君言怪物海外多，亿变终安一心是。

飘风荡洋云翱翔，扁舟更入沧波里。肝胆相携歧楚越，是非欲齐殊彼此。

我思归求问端倪，诸臣招我匡山趾。短筇始作寻常游，孤襟渐觑山川䏿。

五老峥嵘高向天，千岩万壑一脉倚。可否孤根据地灵，安得使股如使指。

山形罗立百涧流，亦于骈枝无捂抵。琴楼十日空氛喧，静悦君言饮我旨。

西山归路朝暾红，宿草荒藤为君毁。先人埏墓久累累，嗟余早孤心失掎。

奇篇语澹情吐吞，一读一泪悲无止。真悲不生欢不萌，悲欢倚伏岂世以。

碧空雨合云冥冥，寒泉石横波瀰瀰。意含欲诉叹辞费，翻作长歌入君耳。
偈颂三十首
释慧晖（宋代）

以大圆觉为我伽蓝，山河大地日月星辰。
身心安居平等性智，天上天下唯我独尊。
夜静听道友董舒隐弹李陵思汉因赋长歌以写其当时之意云呈傅初庵
陈宜甫（元代）

幽人南来弹玉琴，泠泠一曲悲南音。况作李陵思汉调，使我夜听忧难禁。

将军虽云去已久，得君为写千古艰难心。初撚指下才轻举，黄金殿上闻天语。

将军肯行天子许，战胜良功立须取。大弦忽变轩昂声，指挥剑客真奇兵。

倏然百骑合争战，乱箭如雨强弓鸣。小弦喑呜复抑郁，不觉计穷力应屈。

微臣虑远深自谋，莫逆帝心果安出。须臾声答雁声长，雁来无书徒忆乡。

孤忠空照日耿耿，惭愧强谢苏中郎。续续泛音转迢递，遥望长空几千里。

高台挥泪落斜阳，望断汉宫五云起。司马忠言犹且疑，臣心只愿苍旻知。

臣虽不归筑台在，后人或为臣伤悲。我为听琴哀此意，何况飘蓬沙漠地。

几年屡过将军台，云淡霜寒草憔悴。今宵听君弹此曲，喜为将军鸣不平。

曲终夜长万籁静，使我归兴欲恋岩上松风清。
古咄唶歌
李锴（清代）

卖肉苦天热，卖浆苦天寒。不值桑阴人，初不值一钱。

晨鸡倘夕鸣，明日充盘餐。
三玄偈三首
释智嵩（宋代）

须用直须用，心意莫定动。
三岁师子吼，十方没狐种。
次韵方仲运使兄游允仲花园即事 其二
张扩（宋代）

新蔬无价手自撷，浊酒有功面微赪。似闻野烧出奇观，风中烈焰若化城。

须臾变灭了无迹，何独世事遭纷更。逢场作戏达者事，感物入咏诗人情。

来篇况是冰雪语，三复使人毛骨轻。欲续短章却袖手，偏师莫犯细柳营。
拒霜
陈与义（宋代）

拒霜花已吐，吾宇不悽凉。
天地虽肃杀，草木有芬芳。
道人宴坐处，侍女古时妆。
浓露湿丹脸，西风吹绿裳。
步蟾宫 十二月十五夜，追和周黍芗韵
陈祖绶（清代）

琼楼玉宇尘都洗。自堕地、及今逢几。不烦更问到前身，把吴质、看成夫已。

如蛇赴壑匆匆耳。但愿得、嫦娥含睇。今年此夜怅将离，祝明岁、元宵似此。
严中丞枉驾见过
杜甫（唐代）

元戎小队出郊坰，问柳寻花到野亭。川合东西瞻使节，

地分南北任流萍。扁舟不独如张翰，白帽还应似管宁。

寂寞江天云雾里，何人道有少微星。
读友问集
杨巍（明代）

独把一编坐，门前双鸟喧。春风来几日，草木倏以蕃。

因兹悟至理，兀兀欲忘言。
潘子迁社兄以诗见赠赋此寄怀兼申华祝
罗应许（明代）

不醉醇醪已十霜，诗情酒思瘦耶狂。如何明月人千里，宛在蒹葭水一方。

纳海吐霞生野癖，草玄飞墨带芝香。长年饱植琅玕树，郁起云间双凤凰。
炼丹台
古汴高士（宋代）

洞角丹砂吐锦云，龟毛铅彩瑞氤氲。
我来收入县胎鼎，炼到洪蒙未剖分。
鸥
杜甫（唐代）

江浦寒鸥戏，无他亦自饶。却思翻玉羽，随意点春苗。

雪暗还须浴，风生一任飘。几群沧海上，清影日萧萧。
次韵送季直弟入越
喻良能（宋代）

积雨新晴耳目醒，长阶柳色静閒庭。
已看桃萼胭脂湿，未有杨花雪片零。
客路汝应怀稚子，家居吾亦念樵青。
须知两地无百里，不用阳关肠断听。
慈教寺同冷世修赋
赵公豫（宋代）

古刹傍江头，凭高豁远眸。云光时散合，山影半沉浮。

不语参空界，随缘作胜游。老僧指点处，心事几多休。
捣油翁
陈谔（宋代）

忽遇深山避世翁，居然沮溺古人风。老来一出为身计，不满先生一笑中。
横吹曲辞·长安道
崔颢（唐代）

长安甲第高入云，谁家居住霍将军。
日晚朝回拥宾从，路傍拜揖何纷纷。
莫言炙手手可热，须臾火尽灰亦灭。
莫言贫贱即可欺，人生富贵自有时。
一朝天子赐颜色，世上悠悠应始知。
往复无间 其四
释重显（宋代）

禺中巳，荆棘园林遍大地。南北东西卒未休，金刚焰复从何起。
仲子平下第二首 其二
释元肇（宋代）

不是云林胜市朝，都将名利等鸿毛。床头纸被今年破，林外霜风昨夜高。

虚白室无儋石计，清新诗有十分豪。黄花时节明朝是，冷眼相看栗里陶。
留别宣守贾侍御用李白赠赵悦韵
郭祥正（宋代）

贾谊几世孙，闲邪诚所存。一登御史府，直气壮中原。

五载三去国，出论皆腾喧。浩养固无害，宣城况名藩。

下车究积弊，摘节仍除根。乃迁孔子学，方庭树兰荪。

讲解得董生，思单先生恩。轩轩慕高第，各各不窥园。

修桥济行迈，掩骼招旅魂。萧萧囹圄空，清风时扫门。

寻山出近郭，玉船红浪翻。谁为坐上客，能酬谢公言。

自愧翅翎短，谬参鸿与鹓。不有瓦砾贱，那知圭璧尊。

矧曰半面雅，岁久情愈敦。三章宠新作，词源何骏奔。

几欲效长吉，微吟谢高轩。霜威信凛冽，即之自温温。

又如太古镜，磨开苍藓昏。肝胆悉照彻，魑魅安敢论。

行闻紫泥诏，沙路驰归辕。岂容隐岩子，留连爱石盆。

看君杨天翼，北溟终化鹍。而我随白鸟，丹湖往孤鶱。
题子陵垂钓
曹义（明代）

太史当年奏客星，恩深无计可逃名。从先不著羊裘去，钓得桐江□水清。
折齿歌
罗椅（宋代）

春衫未成锦机语，棠棣半花凤一羽。
象床雪综小龙梭，细穴银光吐冰缕。
西邻郎君东海归，芙蓉露白杏雨肥。
十二栏边说幽怨，劝织南浦双鸳飞。
匿兰含蕙无消息，春酲彤霞乱玉色。
小龙嘘出风雨声，奔腾触裂双白石。
白石国城三十六，女子军来两城覆。
鸾歌猿啸强低昂，北户风来如箭镞。
章台公子真豪纵，能以微词相感动。
郎君辄莫更痴肠，忍作肝心可人痛。
戏呈魏评事 其二
徐积（宋代）

我向灯前置酒杯，南轩北户一时开。如今正是花时节，且放春风数路来。
别雷二陶
钱允济（清代）

同是远游子，君归增我伤。与君干薄禄，先我慰高堂。

芳草满幽谷，白云多故乡。扁舟独未返，挥手泪沾裳。
剑池
释居简（宋代）

云根无底窦，或谓水通溟。下瞰几千尺，高标第四名。

鬼题孤独字，剑沕属镂精。翠秃青残处，黄州旧勒铭。
次韵向和卿行松滋县与邹天锡夜语南极亭二首
黄庭坚（宋代）

雪泥滑滑到山郭，提壶劝沽亦不恶。
林中解道不如归，家人应念思归乐。
依韵和留台崔库部局中自遣
强至（宋代）

儒林文雅作，萧散欲挥金。
老去安时态，秋来慰夙心。
谁陪黄菊酒，自喜白头吟。
宾客霜台少，诗成每独斟。
灵泉
范成大（宋代）

泉螭无语笑经过，欲拊茕鳏奈拙何。
孤奉明恩虽出岭，欢颜终少汗颜多。
昭君词
戴叔伦（唐代）

汉宫若远近，路在寒沙上。到死不得归，何人共南望。
锦岩先祠有梅一树春将半犹盛花在粤中为希有与巨川俊斯咏之
陈恭尹（清代）

桃时杏日各争开，何意林中尚见梅。密叶已兼青子出，数花如待主人来。

枝横自昔难为咏，头白而今不用催。应惜和羹才未尽，先公祠下与徘徊。
滍城
韩维（宋代）

駸駸二三骑，南并横山去。
山穷远川出，始见滍阳树。
荒城萝茑合，表里无寸土。
但闻鸟啼声，不见鸟啼处。
呼儿开棘扉，扫榻坐茅庑。
清泉给盥濯，凉风生仰俯。
浊醪稍似佳，山果来近圃。
始酌薰然和，中饮淡无虑。
案头义皇经，编绝几见补。
先生发其微，大义谈四五。
纷攘自诸家，简易独太古。
形骸非我有，冠带尚谁取。
道存固匪外，两致默与语。
是时季春望，山月夕已吐。
清光出深竹，叶上露如雨。
寒侵毛骨生，思有烟霞举。
却念人世间，纷纷何足数。
入垓口
程庆珫（明代）

沙明水碧净无泥，三百滩盘上歙溪。
两岸青山春欲暮，楝花飞尽竹鸡啼。
和教授诗 其一
韩淲（宋代）

边韶经笥任嘲眠，底用回澜障百川。系马堂阶官独冷，秋来应喜雨公田。
琅琊山慧觉禅师
施昌言（宋代）

一衲闲云出世心，何年投锡住香林。
空山有月泉鸣玉，净境无尘地布金。
开土竞来依海会，软言频见发潮音。
龛灯不绝炉烟馥，坐久铜莲几度沉。
梦如愚珙
刘子翚（宋代）

惊破池塘梦，宵长不再眠。
寒声摇谷口，侧月到床边。
一自芝兰远，都无翰墨传。
老怀安得写，孤咏不成篇。
咏史
高适（唐代）

尚有绨袍赠，应怜范叔寒。
不知天下士，犹作布衣看。
淘金碛
王周（宋代）

画船晚过淘金碛，不见黄金惟见石。

犹恐黄金价未高，见得锱铢几多力。
污亭
司马光（宋代）

杂花乱种盘涡底，小屋深居监燧心。
朝市政嚣声那得到，晨昏气不能侵。
流河驿次韵
谢省（明代）

舟楫愁谁语，风波未自知。偶逢居共泊，恰与月相期。

梦忆仙舟会，情忘客路悲。论诗意无极，一饮亦吾师。
怒李京兆
裴延龄（唐代）

近日兼放髭须白，犹向人前作背面。
高原
释师范（宋代）

佛祖仰望不及处，暗通一线几何深。
冰严雪冷无人会，空泻断岸千万寻。
题王黄鹤竹石便面
陶宗仪（明代）

貌得筼筜墨未乾，萧萧离立万琅玕。此君心事坚如石，一握清风拂面寒。
水龙吟（夜宿化城，得张安国长短句，戏用其韵）
韩元吉（宋代）

五溪深锁烟霞，定知不是人间世。轩然九老，排云一笑，苍颜相对。星斗垂空，月华随步，酒醒无寐。□广寒已近，嫦娥起舞，天风动、摇丹桂。

极目层霄如洗。正千岩、棱棱霜气。飞泉半落，苍崖百仞，珠翻玉碎。金衲松成，葛洪丹就，如今千载。叹谪仙诗在，骑驴未远，且留君醉。
求菖蒲于李叔翔
马廷鸾（宋代）

风饕雪虐岁峥嵘，寸草寒窗独宁馨。
长恐出山泉水浊，尘埃到汝失青青。
吴门行
刘翰（宋代）

吴歌婉婉清如水，西风晓自阊门起。
双桡艇子采菱来，翠荇绿滨香十里。
芙蓉影落已知秋，溅湿罗衣眉黛愁。
回声荡桨入门去，明月家家秋水流。
寿毛荷塘
陈郁（宋代）

尝於劝耕日，杯酒祝骚人。
年与我俱老，友惟君最仁。
种莲知性静，吟草见天真。
处世安如此，鬓毛应耐春。
临江仙（诸葛元亮席上见和，再用韵）
辛弃疾（宋代）

夜语南堂新瓦响，三更急雨珊珊。交情莫作细沙团。死生贫富际，试向此中看。

记取他年耆旧传，与君名字牵连。清风一枕晚凉天。觉来还自笑，此梦倩谁圆。
送胡黎州
项安世（宋代）

江南客子赋西征，冬月川江似砥平。
山遣雪来迎小队，人将春去到边城。
邛峡阪曲臣车直，大渡河深帝斧明。
都获归时身未老，万年觞畔佩环声。
中秋对月戏呈觅举诸兄
薛季宣（宋代）

君不见决明混沌江之湄，含胎吸月怀清辉。圆净唾将珠与玑，又不见明视中原云月静。

跳掷回旋顾形影，生儿往往皆毛颖。由来逐物未忘机，劳生吞吐知惟时。

观美为人奚以为，独坐金风尘虑省。皓月斜河星耿耿，草头漙露侵肤冷。

平生不解饮和歌，无人对月醉颜酡。月朗清秋奈月何，睡思朅来刚引领。

林岫参差弄光景，不知月已沈西岭。
宿湖上
宋大樽（清代）

月外带疏雨，空濛水不如。僧来人静后，琴弄晚风初。

挥手忽澄霁，遥情在碧虚。好风吹未已，一夕放芙蕖。
题墓石
李夔（唐代）

日日思量到此间，先知巽穴下南山。
生来自秀培来秀，到底恩深有分攀。
世人晓得斯言者，去会蓬莱宝洞闲。
减字木兰花 其二 牵牛花扇以江南豆擪汁写之
姚华（清代）

天孙独处。未识人间拘绊苦。莫唱郎郎。郎在裁云试锦裳。

暗中迤逗。满地相思南国豆。红泪因风。洒向天河意可通。
次韵程安抚蟹二首
陈造（宋代）

横前两锋踞草泥，恃勇宁复防吴儿。
倏随主父死五鼎，登止郭吴遭寝皮。
凡物有用皆贾祸，汝祸已酷孰使之。
平生一窟不自办，敢羡鲸鳄游天池。
含饴茹酒瞢怀璧，仅得士女称珍奇。
不摇喉牙诧隽永，远封甖缶争矜持。
爬沙躁扰良可念，请续杜老观渔诗。
喜帅初归剡
舒岳祥（宋代）

吴客多流越，君寻古剡归。
民贫官箠急，岁歉米船稀。
岭鹿三丫入，溪鲈一尺肥。
榆林知可隐，安得翅能飞。
红门扫役所观河
赵鼎（宋代）

砥柱西倾朔野宽，鱼龙掀舞去漫漫。润蒸霏雾一川暗，怒激惊风千里寒。

九折势须回故道，三山天为障狂澜。寻源不作乘槎计，沧海他年一钓竿。
寄母舅教授
谢迁（明代）

停云霭霭夕阳斜，路入西川望眼赊。丹药未成难却老，锦城虽眼不如家。

东风门巷重栽柳，逝水年光几及瓜。酒熟山中春又到，何时相对看梅花。
天竺寺送坚上人归庐山
白居易（唐代）

锡杖登高寺，香炉忆旧峰。偶来舟不系，忽去鸟无踪。

岂要留离偈，宁劳动别容。与师俱是梦，梦里暂相逢。
偶书三首
李处权（宋代）

柴门如画映山隈，窈窕轩窗向水开。
想见幽人清彻骨，松阴翠竹竹阴梅。
听子规（一本题上有摄山二字）
顾况（唐代）

栖霞山中子规鸟，口边血出啼不了。

山僧后夜初出定，闻似不闻山月晓。
咏雪
倪灿（清代）

飞霰纷纷集，西风冷趁人。漫天云似玉，匝地树成银。

皎洁应无匹，飘扬莫疗贫。不骑驴子背，诗思亦清新。
四斤桃子歌
刘崧（元代）

四斤桃子世所珍，雕盘献客誇轮囷。海霞红点王母颊，玉团中涵秋水色。

东方娇儿偷不得，美人惜香笑怀核。由来物性系所宜，荃茆橘枳安可期。

种成三年苍玉枝，开花结实君始知。
初八夜微雨初九晨夕丝丝不断
郭之奇（明代）

细雨浥韶光，丝丝天外飏。抽添生意急，点注化工忙。

入夜无声远，行春有脚长。晓风扶气力，云岫几苍茫。

烟渍还流碧，寒深欲坠霜。遥从他树杪，飞入我庭廊。

润草开微嫩，经花出暗芳。因依多袅娜，潇洒异轻狂。

慰帖幽人意，牵连久客肠。洗心依淡泊，谁肯赋凄凉。
挽陆景渊主簿
孙应时（宋代）

世道悬千载，书生困一科。
看君荣落际，重我感伤多。
斜日能鏖战，春风得凯歌。
平生一主簿，恸哭闭南柯。
奉释典诸部经于小祗园藏经阁中有述
王世贞（明代）

方广宣妙觉，总持谛真乘。白马叶休期，金人肇奇祯。

伤哉末教日，圣泽渐以凌。冥迹蹈恒河，狂飙吹慧灯。

我友条净业，慷慨惠函经。奚必具羯磨，居然一摩腾。

小果固有漏，法施良足凭。虽靡布金田，幸依化人城。

苍松云瀰滃，脩竹风琮琤。层阁临广除，回流激清泠。

闼婆陈天乐，龙藏郁飞腾。中有慈悲相，恍发妙音声。

玉笈启缃缥，流纨染翰青。彷佛贝叶端，自然莲花生。

如日悬中天，万象借光明。稽首两足尊，发此希有诚。

破除诸疑网，摧伏群魔兵。前因获心通，后果希胜增。

愿以一切智，回施一切情。巀嵲西逝梁，金篦导前行。

凡圣同超解，怨亲归合并。执离文字间，犹为道所憎。

曹溪倘吾许，筌蹄讵堪徵。
忆黄观复
苏泂（宋代）

地远过从少，天多眼界宽。
晓书繙卷白，秋桂绕亭丹。
小雨妨相觅，幽花孰与看。
平生杜陵老，到此赋诗难。
古风其五十一
李白（唐代）

殷後乱天纪。
楚怀亦已昏。
夷羊满中野。
菉葹盈高门。
比干谏而死。
屈平窜湘源。
虎口何婉娈。
女媭空婵媛。
彭咸久沦没。
此意与谁论。
麻姑山诗
吕南公（宋代）

偶随爱山客，亦赋看山诗。方为昔日登，又作今日归。

劳生竟何有，清赏不可期。故惭康乐侯，万里穷攀跻。
送何于逵北上会试
湛若水（明代）

番山才子富文华，岭海于今第一家。春到不妨学东野，一日看尽长安花。
促织用前韵
杨公远（宋代）

儿童探穴戏搜寻，隐迹苔阶深复深。
见敌有时能勇斗，无还必终夜只清。
唤回枕上羁人梦，恼碎闺中织妇心。
莫向当今机局去，抛梭络纬已林林。
西樵山中同伯时烟客有开步月
伍瑞隆（明代）

为怜清夜色，乘月步烟霞。树暝山无路，林香桂有花。

沿崖疑积雪，傍砌失晴沙。归路乌啼冷，澄空玉镜斜。
雨中睡起稍晏
韩淲（宋代）

睡贪凉雨失窗明，坐起萧然笑我生。故旧几何论岁晚，僮奴只我得秋晴。

蹊间井臼草多没，岸底沟池水易盈。閒不厌多宁厌病，卧时谁复更关情。
郊庙歌辞。享太庙乐章。文明舞
郑馀庆（唐代）

开邸除暴，时迈勋尊。三元告命，四极骏奔。

金枝翠叶，辉烛瑶琨。象德亿载，贻庆汤孙。
初冬山居即事十首
吴芾（宋代）

久出畏人事，端来避世纷。
山光闲里见，樵唱静中闻。
茗碗晴翻雪，香炉晓吐云。
已应空百念，勿复叹离群。
送胡云峰炳文录广信二首
方回（元代）

近沿关洛至乾淳，远探羲图未画真。
自古斯文元有种，即今所学不无人。
转移鸮泮希起起，判断鹅湖正论□。
□□诸生仕邻国，变齐同囿杏坛春。
应劭引里语论谳狱
佚名（魏晋）

县官漫漫。冤死者半。
小停云春初寄兴
柯培元（清代）

匆匆新岁换，春色到天涯。阶茁姑婆草，庭开姊妹花。

四山纷沐雨，落日独明霞。羁客还乡梦，风吹海上槎。
渔家傲（新月）
黄裳（宋代）

方令庚生初皎皎。珠帘钩上华堂晓。十二栏干多窈窕。妆欲妙。玉篦偷学娥眉小。

扰扰时人随兔走。十人皆望菱花照。瑞荚莫嫌生得少。圆未了。已圆却恐佳期窎。
又和闻蛙
杨万里（宋代）

春来真底好，此辈政纵横。
身作泥中计，声从雨後增。
北人餐未惯，南食限犹生。
灰洒知虚实，於渠似可行。
《言怀》一词，遂继韵戏赠
王恽（元代）

休官鼓泽居闲久，纵清苦爱吾子能守。幸年来所事消磨，只有苦吟甘酒。平生学道在初心，富贵浮云何有？恐此身未许投闲，又待看凤麟飞走。
梅花二首
尤袤（宋代）

竹外篱边一树斜，可怜芳意自萌芽。
也知春到先舒蕊，又被寒欺不放花。
索笑几回惊岁晚，相思一夜绕天涯。
直须待得垂垂发，踏月相携过酒家。
缘识
宋太宗（宋代）

心缘身外境，法相本常存，
若求无生理，先明取善根。
淳熙甲辰中春精舍閒居戏作武夷棹歌十首呈诸同游相与一笑 其八
朱熹（宋代）

七曲移船上碧滩，隐屏仙掌更回看。人言此处无佳景，只有石堂空翠寒。
赠凤翔柳司录
朱庆馀（唐代）

杏园北寺题名日，数到如今四十年。

点检生涯与官职，一茎野竹在身边。
阅同昌公主传戏题玉儿九鸾钗 其二
凌义渠（明代）

梦与梦相续，南齐恰几春。钏馀琥珀冷，虹逐美人新。

抱影愁光烬，蒙花可带颦。一般缄惜意，终是女儿神。
绍兴祀岳镇海渎四十三首
佚名（隋代）

八裔皆水，此一会同。
沄沄天墟，洞荡洪濛。
至哉维坎，不有斯功。
所秩伊何，黄流山中。
次韵谷口郑东子见寄
戴复古（宋代）

一生飘泊客途中，抚技从人类百工。
白首归来入诗社，犹思渭北与江东。
福州会权府赵提刑致语口号
洪适（宋代）

三山分鼎肖蓬瀛，仰首云逵上使星。绶带一年聊叠组，破觚八郡久虚囹。

元戎自喜联高躅，胜日何妨醉渌醽。雅望不应长揽辔，便须笔橐侍天庭。
偶成
宋祁（宋代）

不用真如鼠，胡瞻亦有鹑。
田园未归客，天地一畸人。
京邑风霜苦，江乡薇蕨春。
可能迷鬼笑，长送左朱轮。
题泗水亭
许远（唐代）

春风落东林，绿叶翳重阴。流莺坐花坞，宛传来清音。

和光沛天地，乐意同人心。卷帘出庭户，独立苍苔深。
寄题程元成纷事山居三咏·秀野堂
杨万里（宋代）

梅竹来禽带月栽，牡丹菡萏照江开。
新安见底正如此，旧雨故人从不来。
秀色野香供雪饮，名章俊语用云裁。
无论独乐兼同乐，琖面春风翠作堆。
入夜应潭对岸作示成父
赵蕃（宋代）

溪山风月两相当，痼疾真成得秘方。
往日同舟但饶信，只今去路落湖湘。
贫离亲戚古所叹，归去田园老未忘。
试趼溪头问酒价，扫沙聊得踞胡床。
和盛君王屋题壁韵 其四
彭凤高（清代）

漫从参井访仙真，鸡犬云中亦避人。花落四时间自扫，棋完一避迹成陈。

玉川破屋秋风早，盘谷晴烟曙色新。九十七泉流润广，清虚福地世无伦。
送文畅上人东游
白居易（唐代）

得道即无著，随缘西复东。貌依年腊老，心到夜禅空。

山宿驯溪虎，江行滤水虫。悠悠尘客思，春满碧云中。
少卿杨公雅喜士左举善又东南之秀假楼居为丹壶以济人既谢以诗因出示辄次其韵
史浩（宋代）

烟柳葱葱锁玉栏，楼头伟观熟窥斑。不因置酒垂青目，安得开窗面北山。

尘市故知容隐者，声名无奈落人间。胸中剩有安民术，且把丹壶与驻颜。
陈寔
徐钧（宋代）

世多扬激伯夷隘，公独谦虚下惠和。
吊死自惭知己少，逃生却喜活人多。
题王侍御宅内亭子
黄滔（唐代）

俗间尘外境，郭内宅中亭。或有人家创，还无莲幕馨。

石曾湖岸见，琴误岳楼听。来客频频说，终须作画屏。
唐民重身短而长于医且善吟咏张龙山给事呼为小仙君遂以自号
顾清（明代）

青冥上界多官府，城郭閒居且静便。留客坐谈成橘隐，下帘高静即壶天。

新诗不作人间语，灵药多从海外传。乘兴有时还过我，小车花下亦轩然。
代人作寿诗 其一
沈与求（宋代）

老人明处识斜河，曾占充闾爽气多。蚤以才名凌屈宋，戏将诗律斗阴何。

丹台旧缀神仙籍，黄屋仍垂将相科。礼绝座间公未晚，且提鸿笔上銮坡。
次山谷韵 其二
洪刍（宋代）

宝石峥嵘佛所庐，经宿何年下清都。海市楼台涌金碧，木落牖户明江湖。

千波舂撞有崩态，万栋凌压无完肤。巨鳌冠山勿惊走，欲寻高处垂明珠。
访曾鲁叔有少嫌先从金仙假榻长老作笋供
戴复古（宋代）

俗物败佳兴，余非后汝期。
既来迟一见，政恐错相疑。
同访金仙老，因参玉板师。
樽前有馀暇，细读放翁诗。
雪仙
徐积（宋代）

九重天路忽难通，谁与传书寄阆风。鹤驭三千无处觅，银潢万丈一时空。
自海至楚途次寄马全玉八首
张耒（宋代）

萧萧晚雨向风斜，村远荒凉三四家。
野色连云迷稼穑，秋声催晓起蒹葭。
愁如夜月长随客，身似飞鸿不记家。
极目相望何处是，海天无际落残霞。
抵都岁除
王拯（清代）

五年寒梦觅东华，一卧沧江岁月赊。人海再来疑隔世，客衣初浣似还家。

清时事业期中隐，残律风光爱晚花。独有乡心畏南雁，峤山春信断芦笳。
次韵杨诚斋雪中二首
曾丰（宋代）

雪儿初是玉仙妃，谪堕人间尚缟衣。
扑地狂风相衮起，疑乘白鹤刺天飞。
小桃红 王摩诘山色有无中诗意
姚燮（清代）

树回岚合四窗青。霭色流微靓。点点春螺过江影。

藐含情。

苍茫下有波千顷。非烟不雨，似诗疑画，恐此意，在湘衡。
唐多令
张林（宋代）

金勒鞚花骢。故山云雾中。翠苹洲、先有西风。可惜嫩凉时枕簟，都付与、旧山翁。
双翠合眉峰。泪华分脸红。向尊前、何太匆匆。才是别离情便苦，都莫问、淡和浓。
清平乐 题赵珊珊掩镜捧心小影
钱念生（清代）

闲愁如许。心小难藏贮。幻出丝丝飞欲去。又被眉峰锁住。

亭亭丝立阶西。此心试问谁知。只有怀中明镜，照伊一点情痴。
仲子叔明二邦君兼济子安德和文明四使者同过
邓肃（宋代）

谪宦亡聊又出奔，敢期冠盖也临存。
豪华自厌蒸人乳，冷落能临叩席门。
莫叹愁肠充苜蓿，从临醉眼盖乾坤。
相知政在世情外，赐达回穷不足论。
重宿吴林居园亭逢雪
李龏（金朝）

小隐西亭为客开，旧题诗句没苍苔。银河风急惊沙度，酒作凌凘火作灰。
题赵子固四香画卷
钱良右（元代）

名卉交加迥绝尘，芳香秀色映清真。岁华相对空山晚，不羡长安桃李春。
和侯协律咏笋（侯喜也）
韩愈（唐代）

竹亭人不到，新笋满前轩。乍出真堪赏，初多未觉烦。

成行齐婢仆，环立比儿孙。验长常携尺，愁乾屡侧盆。

对吟忘膳饮，偶坐变朝昏。滞雨膏腴湿，骄阳气候温。

得时方张王，挟势欲腾骞。见角牛羊没，看皮虎豹存。

攒生犹有隙，散布忽无垠。讵可持筹算，谁能以理言。

纵横公占地，罗列暗连根。狂剧时穿壁，横强几触藩。

深潜如避逐，远去若追奔。始讶妨人路，还惊入药园。

萌芽防浸大，覆载莫偏恩。已复侵危砌，非徒出短垣。

身宁虞瓦砾，计拟掩兰荪。且叹高无数，庸知上几番。

短长终不校，先后竟谁论。外恨苞藏密，中仍节目繁。

暂须回步履，要取助盘飧。穰穰疑翻地，森森竞塞门。

戈矛头戢戢，蛇虺首掀掀。妇懦咨料拣，儿痴谒尽髡。

侯生来慰我，诗句读惊魂。属和才将竭，呻吟至日暾。
风木遐思卷
卢龙云（明代）

大孝思能永，移忠愿未休。音容不可即，岁月感如流。

禄养悲难逮，劬劳念莫酬。溪蘋时自荐，风木迥生愁。

尚友追千古，宾王薄一丘。衣冠随上序，礼乐象前修。

节钺今趋府，干城旧借筹。皇恩旌启佑，世德焕潜幽。

有信悬青鸟，为郎羡白鸠。天书期再下，先后贲松楸。
答严隐之
李复（宋代）

美树多来巢，确士无报耕。
不问彼如何，但责已所营。
闻昔荆有鸮，荆人恶其声。
自荆将迁吴，鸤鸠止其行。
尔欲人不恶，无若革尔鸣。
鸣声尚犹尔，荆吴无异情。
晋子父母邦，乡闾皆弟兄。
踽踽异嗜好，遽云居齐城。
齐虽山川殊，是非如晋明。
已私不自胜，齐人安肯平。
子行求吾诗，吾诗岂妄成。
赠子当发药，期子沉疴轻。
和峦嶅二子寒食少天色五字 其五
刘一止（宋代）

春风未渠尖，花草有矜色。酴醾会倾城，牡丹欲倾国。
闷题
郑谷（唐代）

落第春相困，无心惜落花。荆山归不得，归得亦无家。
袁州闻东坡殁于毗陵书精进寺壁三首 其一
释德洪（宋代）

浊世肯留竟何意，玉芙蓉出淤泥中。谁谓秋来亦零落，病收衰泪泣西风。
秋扇
郭祥正（宋代）

轻素裁团扇，投君掌握中。为君却烦暑，动摇挹凉风。

一朝霜飙却，罗帏衾被重。辞君且屏迹，弃置随断蓬。

物理古如此，用舍安可穷。愿君千万寿，执热还相逢。
安之家庭甘结实三首 其二
范纯仁（宋代）

遮藏霜雪免摧残，绿实初垂未满栏。想见主人珍惜意，一回出户一回看。
句
程师孟（宋代）

城里人家半读书，学校未尝虚里巷。
同赵尉饮江亭
赵汝鐩（宋代）

草草三间两眼明，数峰如画一江横。
风乌破浪帆樯急，野鹘过林鸟雀惊。
蚁取浮篘尤有味，鱼方出网正宜羹。
流莺怜我无歌者，簧舌频翻柳上声。
偈颂一百四十二首 其九十七
释广闻（宋代）

彩仪仙仗五云间，只作先皇旧日看。莫道空馀弓剑在，威风凛凛逼人寒。
好事近 其二
曹勋（宋代）

密密偃蜂房，香远未应时霎。薇露紫烟浥尽，任风欺雪压。

老人曾饮百川空，相对肯微呷。揽取占先风度，醉高烧红蜡。
忆秦娥·花深深
郑文妻（宋代）

花深深。一钩罗袜行花阴。行花阴。闲将柳带，细结同心。
日边消息空沈沈。画眉楼上愁登临。愁登临。海棠开后，望到如今。
次何少宰燕泉和陶六诗 其二
林俊（明代）

抱负良独往，谐世术竟疏。出门值岐路，决志归田庐。

力耕足年值，几案还吾书。林雨虎豹迹，薄暮关紫车。

老妻念凉寂，具酒烹园蔬。愧乏同心人，引杯明月俱。

随化终归尽，结束知安如。
倦寻芳•饮合涧桥酒楼，同诸虎男暨及门张台柱
沈谦（清代）

寺桥压雨，峰馆凌空，宛转相属。处处褰帘，一带小溪如玉。

幽恨处随流水去，离魂偏遇游丝触。爱村姬，任银瓶笑指，芳名原熟。

痛往事、存亡荣落，处意欢娱，此际能续。人到中年，怕听断肠新曲。

兴过难留头上黑，愁来且尽杯中绿。记岩西，抱花眠，夜深烧烛。
呈万菴十章·火候
白玉蟾（宋代）

无位真人炼大丹，倚天长剑逼人寒。
玉炉火煅天尊胆，金鼎汤人佛祖肝。
百刻寒温忙里准，六爻文武静中看。
有人要问真炉鼎，岂离而今赤肉团。
松
成彦雄（宋代）

大夫名价古今闻，盘屈孤贞更出群。
将谓岭头闲得了，夕阳犹挂数枝云。
岁除日立春
赵蕃（宋代）

旧岁此夕尽，新春今日回。
天公贪省事，嘉节并相催。
谩有诗堪写，初无尊可开。
去年湖上寺，尚可寄寻梅。
东山礼祖塔二首 其一
释守卓（宋代）

云拥莲峰插太虚，清香不付岭南卢。而今五叶分明在，触处离披见得无。
和南海黎美周黄牡丹诗四首 其三
郭辅畿（明代）

宫袍斜压翠云裘，疑是天香报早秋。琥珀暖光流玉椀，琉璃新彩照金瓯。

春心似入灵芳国，娇怨休题红叶沟。管领春风应有在，寒梅应许占花筹。
答桂阳朱则之欧启河得白石壁澄潭作仰泉楼喜而赋之二首 其二
湛若水（明代）

心似澄潭水，潭底日涓涓。即此观生得，何须更仰泉。
谒禹庙
徐浩（唐代）

亩浍敷四海，川源涤九州。既膺九命锡，乃建洪范畴。

鼎革固天启，运兴匪人谋。肇开宅土业，永庇昏垫忧。

山足灵庙在，门前清镜流。象筵陈玉帛，容卫俨戈矛。

探穴图书朽，卑宫堂殿修。梅梁今不坏，松祏古仍留。

负责故乡近，朅来申俎羞。为鱼知造化，叹凤仰徽猷。

不复闻夏乐，唯馀奏楚幽。婆娑非舞羽，镗鞳异鸣球。

盛德吾无间，高功谁与俦。灾淫破凶慝，祚圣拥神休。

出谷莺初语，空山猿独愁。春晖生草树，柳色暖汀州。

恩贷题舆重，荣殊衣锦游。宦情同械系，生理任桴浮。

地极临沧海，天遥过斗牛。精诚如可谅，他日寄冥搜。
咏史
释通岸（明代）

楚国有和璧，秦王欲得之。偿以十五城，君臣徒自欺。

壮哉蔺相如，奉使无游移。一介西入秦，怒发且裂眦。

完璧竟先归，嬴政空尔为。屈身避廉颇，状若非男儿。

智勇何其全，英风千载垂。
虞美人（客中送春）
刘辰翁（宋代）

楼台烟雨朱门悄。乔木芳云杪。半窗天晓又闻莺。比似当年春尽、最关情。

客中自被啼鹃恼。况落春归道。满怀憔悴有谁知。犹记涌金门外、送人时。
紫芝歌
佚名（两汉）

莫莫高山。深谷逶迤。
晔晔紫芝。可以疗饥。
唐虞世远。吾将何归。
驷马高盖。其忧甚大。
富贵之畏人兮。贫贱之肆志。
马上读韩吏部集
祖无择（宋代）

驱羸勌远征，尺箠亦慵擎。却得开编看，仍教纵辔行。

儒推文畅行，诗许孟郊鸣。尽日耽遗味，浑如挹大羹。
送关都官致仕
陈襄（宋代）

有坚松柏，君子斧之。
有实秠稷，农夫有之。
天子有老，曷其与归。
住名山日陈情上府主高太保
蒋贻恭（五代）

名山主簿实堪愁，难咬他家大骨头。

米纳功南钱纳府，只看江面水东流。
祖龙引
朱瑄（清代）

徐韨楼船竟不还，祖龙旋已葬骊山。琼田倘致长生草，眼见诸侯尽入关。
次韵冯远猷观水
周紫芝（宋代）

带雨山云晚尚繁，黄流先已涨江干。海边鸥鸟恐不下，濠上游鱼谁肯观。

锦里十家俱半壁，龙门八节定无滩。早知四载归神禹，疏凿谁能泄浩漫。
途中书事三首 其二
宋九嘉（金朝）

老稚扶携访熟乡，驿尘满路殣相望。终朝拾穗不盈把，只有流民如麦芒。
二十四桥望月歌
姜任修（清代）

廿四桥下秋水清，廿四桥上秋月明。水清月明两相向，登桥一望知秋情。

秋入江南早，凋动江南草。可惜杜司勋，不耐秋风老。

风飒飒，露泥泥。砧杵急，鸿雁飞。青楼十二今何在，梦绕扬州归未归。

桥下水流流不止，繁华流入西江里。二分明月谁为绳，尚在人间照空水。
杂兴三首 其一
方一夔（宋代）

自合林泉着散仙，虎蛟在处卧山渊。未秋已拟偿新谷，计月先愁欠子钱。

冷眼惯看平地险，薄情谁念死灰然。人生还有相逢处，昨日淮阴召少年。
始得东洞遂改为阳明小洞天三首 其三
王守仁（明代）

我闻莞尔笑，周虑愧尔言。上古处巢窟，抔饮皆污樽。

冱极阳内伏，石穴多冬暄。豹隐文始泽，龙蛰身乃存。

岂无数尺榱，轻裘吾不温。邈矣箪瓢子，此心期与论。
小女
李覯（宋代）

惜汝今何恃，言来泪满襟。
死生虽分定，襁褓累人心。
饥买邻家乳，寒劳祖母针。
岂知泉路隔，时发繐帷寻。
清明日先劳动挂楮钱
王炎（宋代）

昔人最重去坟墓，绝喜归来老一邱。
岂是他山无笋蕨，只缘故一有松楸。
百年暂住人间世，千古俱为地下游。
色境悲欢虽梦事，楮钱聊挂树梢头。
读韩杜集
杜牧（唐代）

杜诗韩集愁来读，似倩麻姑痒处搔。
天外凤凰谁得髓？无人解合续弦胶。
急雨
弘历（清代）

午热蒸为云，急雨飞薄暮。溪亭听浪浪，暑退凉生遽。

所惜期未久，夕阳在高树。今年两盻霖，率幸沾膏澍。

兹雨消息佳，晚田应不误。入夜云势浓，达曙成清寤。
北禅水阁走笔
刘弇（宋代）

西风凉客衣，弭楫沧江浔。晚吾事潇洒，聊复此登临。

云容不碍秋，清樾有馀阴。烦心洗东波，寸目明遥岑。

樊笼脱鸟窘，摇落吊蛩吟。莽墟阅今昔，长慨抚孤镡。

故楚冠剑尽，物情几浮沉。怀哉岁将月，无为空滞淫。

持语朱陵翁，须矣吾抽簪。
到郡未浃日登西楼见乐天题诗因即事以寄
刘禹锡（唐代）

湖上收宿雨，城中无昼尘。
楼依新柳贵，池带乱苔青。
云水正一望，簿书来绕身。
烟波洞庭路，愧彼扁舟人。
句
谌祜（宋代）

向日不知今解老，他时应忆此何年。
送春
郭印（宋代）

春色忽随流水去，人间谁解绊风光。
一声杜宇乾坤隘，万点飞花日月忙。
道阻岂能游上苑，年衰无复梦幽塘。
蜂情蝶意都萧索，难化吾心一寸刚。
春从天上来 其三 初度，时生儿弥月，曾梦有饷五苗图者，因以命名。
梁清标（清代）

蜡雪初融。正上苑阳回，淑气先通。霜添衰鬓，兴托归鸿。

帝城岁月匆匆。又时当初度，筵开处、酒绿灯红。奏清歌，喜嘉平永夜，月满帘栊。

五十年华细数，忆少不如人，意外遭逢。廿载趋朝，五苗入梦，犀钱绣褓重重。

笑生平卤莽，曾掉臂、蛟窟鼍宫。漫敲评，无边春色，共醉东风。
舟中雨夜
白居易（唐代）

江云闇悠悠，江风冷修修。夜雨滴船背，风浪打船头。

船中有病客，左降向江州。
宋二首
徐夤（唐代）

天爵休将儋石论，一身恭俭万邦尊。赌将金带惊寰海，

留得耕衣诫子孙。缔构不应饶汉祖，奸雄何足数王敦。

草中求活非吾事，岂啻横身向庙门。

百万人甘一掷输，玄穹惟与道相符。岂知紫殿新天子，

只是丹徒旧啬夫。五色龙章身早见，六终鸿业数难逾。

三年未得分明梦，却为兰陵起霸图。
题烈妇张沈氏殉节事古体九解 其八
陈肇兴（清代）

生同衾，死同穴。青冢巢鸳鸯，飞鸣自成匹，谓予不信如皦日。
发褒城过七盘岭宿独架桥阁上
方孝孺（明代）

名为不祥器，斯理昔未觉。及玆困奔走，始叹立论确。

险哉七盘山，羊肠凌巘崿。三年八往返，颠顿发早白。

此行当盛夏，溽暑逞馀虐。昼伏避蚊䖟，宵征越林薄。

危桥带褒水，俯瞰波流恶。凿石劳众工，缘崖搆飞阁。

下扶千柱壮，上倚浮云弱。怒雷地㡳鸣，悬瀑崖际落。

山中邮传少，过客资凄泊。劳者务苟安，宁思非所托。

更阑急雨至，洪涛相喷薄。鬼神助晦冥，天地混磅礴。

病身倦辗转，酣寝绝疑愕。晨兴霄景澄，林壑还可乐。

有生大化中，万变相综错。所遇听自然，何处匪安宅。

历聘鲁中叟，咏归沂上客。劳逸命分殊，顺俟安敢择。
题侯元经天姥图次胡稚威韵
沈廷芳（清代）

曦光真同赴壑蛇，身堕尘海无津涯。名山之约十年负，清游空絷白鼻騧。

梦魂忽忽到天姥，山耶云耶路半遮。云衣逢逢花黄鹤，山陂叠叠披青霞。

野水无人起光怪，匹练旋见金背蟆。天门詄荡回鸾车，却入迮径多书花。

凉风萧萧吹我醒，檐前松月枝横斜。晨坐孤亭依树杪，庭宇窅深客来少。

诸翁手提一灯画，开言首道侯生好。吾知生也天下才，奇崛文章冰雪抱。

即观此图见性灵，尘壒难侵空翠绕。峭然坐我天姥下，对之恨未识生早。

野鹿山麋本寡俦，两心契合堪绝倒。丹梯百丈凌清都，福地洞天何处无。

与生久客胡为乎，惊沙眯目时模糊。生既居山与山别，卧游日日携此图。

盍学叔{辶巳}且远去，持竿大泽随鸥鹭。不然思报信陵恩，慷慨夷门法乃祖。

我惜时无真豪雄，爱才讵少昌黎公。笔摇五岳那终穷，肯艳春碧轻秋红。

麻鞋亦登天子殿，仙骨自到蓬莱宫。他时却恐置身昆阆顶，回望天姥一气青濛濛。
题紫云山探碑图三首 其一
缪荃孙（清代）

文室西川武室东，卯金贞石著名同。如何贤圣兼山海，尽在灵光一赋中。
南歌子·看月凭肩枨
陈克（宋代）

看月凭肩枨，娇春枕臂眠。不尽花絮夜来寒。帐底浓香残梦、更缠绵。起晚笼莺怪，妆迟绣伴牵。声声催唤药栏边。整髻收裙无力、上秋千。
荔枝叹三首
曹学佺（明代）

去年荔熟初营阁，今岁阁成风雨恶。
他处萧条尚可言，忍向阁中看荔落。
示孙辈
李如一（明代）

五世辛勤诗礼庭，相传独此旧毡青。风云奋迅舒双翼，灯火沈酣醉一经。

学语自宜壮岳置，援弓莫夺弈秋听。孝忠已有叔榜样，须作尔曹座右铭。
连岭遇雨
杨万里（宋代）

肩舆正好看山色，雨里两窗开不得。
此外只有书可观，斜点又不湿书册。
一月秋晴一月泥，南翁此谚似可疑。
山寒却要日暴皆，吾襄不用雨催诗。
雪夜过李于鳞宅适已醉卧因留宿作
谢榛（明代）

雪天骑马禁城隈，官舍中宵为我开。太白醉眠呼不起，惠连赋就却空来。

满城朔气侵人骨，试问宫梅几枝发。上苑寒生千树云，西山暗落三更月。

起来风物重凄凄，门外日高鸦乱啼。莫惜馀杯醉归去，天街不畏踏春泥。
次前韵酬董衮臣使君见寄
王庭圭（宋代）

少年通籍金闺里，持节荆湖已三至。巴陵江水天上来，楼观峥嵘半天起。

使君才气雄山东，豪曹巨阙谁争锋。谯门高开洞庭野，鼓角震动鱼龙宫。

此中为郡最佳处，宴间不复谈征虏。题诗远寄江外人，政恐六丁来下取。
问政山拜墓
方回（元代）

五十年前幼学时，登山诸父许追随。
两人兄弟身俱老，万古乾坤事可知。
守墓邻翁姑与酒，传家后嗣孰能诗。
献花馈笋争欢醉，风树茫茫意自悲。
渔家傲
欧阳修（宋代）

八月秋高风历乱。衰兰败芷红莲岸。皓月十分光正满。清光畔。年年常愿琼筵看。

社近愁看归去燕。江天空阔云容漫。宋玉当时情不浅。成幽怨。乡关千里危肠断。
浣溪沙（满院春）
韩淲（宋代）

芍药酴醿满院春。门前杨柳媚晴曛。重帘双燕语沈沈。

花映绿晴初日嫩，叶栖红小晚烟昏。轻雷不觉送微阴。
赠陈管辖
翁卷（宋代）

一拂清风一袖云，紫阳容貌鹤精神。
诗因道进言辞别，丹得师传火候真。
庐岳峰前吟瀑布，浑仪图上礼星辰。
我来暂作闲人歇，多谢仙翁相访频。
暑中久不把酒盆池千叶白莲忽开一枝欣然小酌
陆游（宋代）

千叶芙蕖白玉肤，一樽沆瀣碧琳腴。
极知俱出氛埃外，我亦秋风山泽臞。
和答吴斗南赏木芙蓉见怀
孙应时（宋代）

曾向荆州一笑同，淋漓江汉酒千钟。
夹城云盖迎珠履，满眼霜花照玉容。
万里壮游前日事，十年此会几时重。
忆君席上多新作，醉笔如飞纸不供。
蓬莱宫
殷云霄（明代）

江风吹雨夜云空，众星争泊天西东。狂龙歌舞晚潮外，芳草历西新晴中。

宦情颇似勾漏令，生涯欲问浮丘翁。群盗尚馀柴桑舍，故人空忆蓬莱宫。
示殷仲堪诗
司马曜（魏晋）

勿以己才。而笑不才。
即事
陈元晋（宋代）

庭草茸茸书带碧，槛榴粲粲舞裙红。
静观物化机无息，又转薰琴一信风。
将离蓝田同魏野饮于亭联成二韵
王闢（宋代）

白鹿原东滻水西，杨花漠漠草萋萋。
那堪对此还醒别，况是醍醐鸟正啼。
句
苏辙（宋代）

无山得似巫山秀，何水能如河水清。
闰月三白三首 其二
王十朋（宋代）

迎腊雪三白，未春花万株。神山森玉府，天象粲台符。

词吐水流峡，鼎成风击湖。鬓边丝可织，四皓盍添吾。
归去来集字十首，并引 其二
苏轼（宋代）

涉世恨形役，告休成老夫。良欣就归路，不复向迷途。

去去径犹菊，行行田欲芜。情亲有还往，清酒引樽壶。
闺妇答邻人诗
许瑶之（南北朝）

昔如影与形，今如胡与越。不知行远近，忘却离年月。
宝鼎现
陈郁（宋代）

虞弦清暑，佳气葱郁，非烟非雾。人正在、东闱堂上，分瑞祥辉腾人渚。奉玉斝，总欢呼称颂，争羡神光葆聚。庆诞节、弥生二佛，接踵瑶池仙母。

最好英慧由天赋。有仁慈宽厚襟宇。每留念、修身忱意，博问谦劝亲保傅。染宝翰、镇规随宸画，心授家传有素。更吟咏、形容雅颂，隐隐赓歌风度。恩重汉殿传觞，宣付祝、恭承天语。对南薰初试，宫院笙箫竞举。但长愿，际升平世，万载皇基因睹。问寝日，俟鸡鸣舞拜，龙楼深处。
送雷宜叔右司追录
刘克庄（宋代）

老恋明时未拂衣，留行无勇惜君归。
和于朝喜群芳聚，减却春因一片飞。
壩岸柳禁频折否，玄都桃恐再来非。
东皇太乙方行令，寄语封姨且霁威。
谢石塘小孤山惠酒
林希逸（宋代）

好友怜余渴饮溪，醲香每月入缄题。分无内库黄封赐，似有孤山赤帮支。

把盏惭非浆玛瑙，倾瓶尤胜碧玻璃。三升美酝何须恋，绩也当年可煞痴。
别杨同州后却寄
白居易（唐代）

潘驿桥南醉中别，下邽村北醒时归。

春风怪我君知否，榆叶杨花扑面飞。
叶梦授龙图同游丹霞见和四绝句再次前韵 其四
李纲（宋代）

夜寒月影照虚廊，境寂心清发妙香。藜藿山林有馀乐，未应肉食念华堂。
送闻人茂德删定归嘉禾
周必大（宋代）

七年束带趁朝参，共喜儒林得指南。
经传注成头未白，公卿阅遍绶犹蓝。
秋来去国怀张翰，此去论诗忆郑覃。
别酒易阑情不尽，会凭清梦听清谈。
官舍闲居
黄公度（宋代）

朝市竞纷华，山林甘寂寞。
要之其间各有趣，飞鸟冲天鱼纵壑。
我本麋鹿姿，误被簪绅缚。
男婚女嫁苦逼人，薄宦天涯失身落。
似吏非吏兮似隐非隐，谓强不强兮谓弱不弱。
五斗红腐可以疗饥，一室琴书可以自乐。
负暄扪虱度清昼，未觉岭南官况恶。
莫君写鹰图
刘崧（元代）

莫君写鹰如写生，毛翮嘴爪皆天成。轩然缣素出奇骨，眼光上天层云惊。

狠如猛士赴敌场，烱如愁胡望八荒。屹如虎将坐戎阃，歘如雷电驱干将。

皂雕最大木鹞小，老鹘两翅森开张。角鹰戴角下廖廓，海风飒飒天飞霜。

当时见画画搏击，突过陡捩捎平冈。山禽塌翼雉碎首，仁者见之心惨伤。

知君才名重江海，攻画苦心三十载。楚公绝笔见孤骞，太华峰尖见精采。

只今阴山谁复过，鸣鹘猎骑方森罗。江南万里芳草绿，奈尔鹰隼飞扬何。
高邮
孙蕡（明代）

山日未出烟渺茫，高邮放船催下江。摇橹唱歌白鹞子，过湖打鼓黄头郎。

鸟拖云叶低贴水，鱼噀浪花高接窗。微官所得几何计，吟鬓四十今苍苍。
烛影摇红
高观国（宋代）

别浦潮平，远村帆落烟江冷。征鸿相唤著行飞，不耐霜风紧。雪意垂垂未定。正惨惨、云横冻影。酒醒情绪，日晚登临，凄凉谁问。

行乐京华，软红不断香尘喷。试将心事卜归期，终是无凭准。寥落年华将尽。误玉人、高楼凝恨。第一休负，西子湖边，江梅春信。
病起
释慧空（宋代）

老僧头风，一月两发。
见粥便呕，见饭便哕。
死又不死，活又不活。
使他诸人，冷地忙杀。
观音势至，候饥候渴。
文殊普贤，左提右掇。
才方起来，便翻著袜。
不问是非，乃棒乃喝。
呵呵云门，君子可人。
访周道士
李覯（宋代）

岂无饮食奉欢乐，亦有宾客相追游。
宿酲在枕或时起，俗话入耳令人羞。
偶随贤友访仙子，一临花槛斟瓷瓯。
尘埃何处是浮世，松竹此地长清秋。
古来扰扰富且贵，天下茫茫公与侯。
盖棺事了何足数，乘兴啸傲真良筹。
昼夜乐 中秋董太守席上
杨慎（明代）

螳螂川上清秋节。爽襟怀、消烦热。香醪桂馥兰熏，官妓舞琼歌热。

五马风流华筵设，金屏燕颃莺颉。软语劝飞觞，有如花连舌。

座中豪兴称三绝。高阳并，斜川埒。且偕仙侣逍遥，肯叹群儿圆缺。

未害广平心似铁。看霜鬓、半成耄耋。倩横玉叫云、把寥天吹彻。
九月十一日将从瓜洲渡江游焦山阻风
湛若水（明代）

涉江访焦山，焦山在目前。风伯有何意，而使不济焉。

不济命乎而，遗予不尽思。如彼隐德者，缄藏极神机。

草木与崖石，处处皆吾益。草以观我生，石以砺予力。
宫词
顾况（唐代）

长乐宫连上苑春，玉楼金殿艳歌新。
君门一入无由出，唯有宫莺得见人。
喜晴
刘长卿（唐代）

晓日西风转，秋天万里明。湖天一种色，林鸟百般声。

霁景浮云满，游丝映水轻。今朝江上客，凡慰几人情。
句
卢照邻（唐代）

城狐尾独束，山鬼面参覃。（《诗式》）
予得圃芝山之麓去春始治畦径名曰山居中为芝榭四楹其秋双芝产于榭南今夏复见四本而盘洲亦有其二因刻诗以志之
洪适（宋代）

山中曾有采芝仙，此日灵根讵偶然。题柱漫将诗纪实，凭栏真共酒忘年。

英华可是丘园瑞，造化元非雨露偏。留与山居作嘉话，未甘草木羡平泉。
读梅圣俞诗
张九成（宋代）

吾生前辈后，不及识诸公。
每读诸公集，想见其音容。
圣俞仁庙时，欧公最相知。
春风一杯酒，夜坐数章诗。
雍容长者风，忠厚君子辞。
格律从正始，句法自炉锤。
衮衮鸣山泉，款款语亲闱。
试一涉其流，超然忘百忧。
后辈亦有作，岂曰不冥搜。
雕琢伤正气，磔裂无全牛。
堙郁暗大理，矜夸堕轻浮。
所以圣俞诗，把玩不能休。
死者如可作，吾其与之游。
和高吉父六绝
杜范（宋代）

工部文章裕后昆，桥斋遗稿炯然存。
偶拈同谷悲歌句，又把愁肠搅一番。
稠桑驿喜逢严河南中丞便别（得时字）
岑参（唐代）

驷马映花枝，人人夹路窥。离心且莫问，春草自应知。

不谓青云客，犹思紫禁时。别君能几日，看取鬓成丝。
夏日即事 其一
张九成（宋代）

寂寂柴门可设罗，唯馀柳色许相过。重帘半卷鸟声乐，閒看炉烟篆髻螺。
仲良见和再和谢焉四首
杨万里（宋代）

未惜诗脾苦，端令鬼胆寒。
吾才三鼓竭，君思九江宽。
作者今犹古，灯前卷又看。
不辞须捻断，只苦句难安。
赠隐者忘机
家铉翁（宋代）

万古周流此一机，何尝丝发涉人为。
不须苦用忘忘意，认取存存不息时。
别语 其二
王彦泓（明代）

但许重来不恨迟，闺房仪注已详知。君家自惯迎桃叶，妾嫁何辞待牧之。

杂坐不欢逃客酒，闲时无事背郎诗。风暖欲脱心虽久，拼为同心耐几时。
铁索桥
陈琏（明代）

灌阳西接羌夷路，岷江湍急舟难渡。昔人以竹为索桥，风雨飘淋岂能固。

献王因之用意深，改造不惜千黄金。挽拖巨石出山麓，叠作厚址依江浔。

铁柱东西列相向，铁縆平施逾百丈。木板横铺若砥平，夷夏之人任来往。

我军千里戍松潘，长说岷江渡最难。自从铁索桥成后，馈运之人咸喜欢。

君不见驱石为桥桥岂成，掷杖为桥空有名。何如此桥坚且久，献王之功垂不朽。
临江仙
苏庠（宋代）

猎猎风蒲初暑过，萧然庭户秋清。野航渡口带烟横。晚山千万清，别鹤两三声。

秋水芙蓉聊荡桨，一樽同破愁城。蓼花滩上白鸥明。暮云连极浦，急雨暗长汀。
天台道中
洪适（宋代）

滩声因雨急，山势向云斜。橘绿谁能画，枫丹远似花。

舂锄怀浅水，郭索上寒沙。渐听鸣梭近，林中三数家。
府西池
白居易（唐代）

柳无气力枝先动，池有波纹冰尽开。

今日不知谁计会，春风春水一时来。
歌妓许冬冬携酒郊外小集
汪元量（宋代）

益州歌妓许冬冬，客里相逢似燕鸿。
醉拥蜀琴抽白雪，舞回班扇割西风。
山炰野馔荒山里，浪蕊浮花古寺中。
偶尔留连借余景，出门一笑夕阳红。
小亭闲止
李曾伯（宋代）

草草家林适，时时步屐过。
跨流通略彴，枕岸拟{牧去攵加羊}牱。
墙外千竿竹，亭阴数亩荷。
年丰遂闲止，老境足婆娑。
玉照东西两轩有红梅及千叶缃梅未经题咏倒用前韵各赋五首 其三
张镃（宋代）

一粒丹砂换骨来，移根闻自浙东栽。市门古巷留遗迹，问讯仙翁定姓梅。
守居园池杂题·天汉台
文同（宋代）

北岸亭馆众，最先登此台。
台高望群峰，万里云崔嵬。
次韵游南台寺
释德洪（宋代）

青原生下一角麟，单丁住山须底物。试垂一□□□□，阿师鈯斧成乾没。

凭栏小立与僧语，浮云卷尽千峰出。永怀倔强韩退之，南迁正坐讥诃佛。

山云开遮良偶然，自诧精神费诗律。阎侯爱山得云饶，胜处迟留多记述。

慕韩每每手加额，见诗未读壁先拂。此公文不数□□，微词天姿含宋屈。
拔蒲三首 其二
刘基（明代）

拔蒲江水湄，终日不盈把。嫌杀紫鸳鸯，双戏蒲叶下。
夜招晦叔
白居易（唐代）

庭草留霜池结冰，黄昏钟绝冻云凝。碧毡帐上正飘雪，

红火炉前初炷灯。高调秦筝一两弄，小花蛮榼二三升。

为君更奏湘神曲，夜就侬来能不能。
次韵得便风
赵抃（宋代）

福守之官大道通，乘舟朝发怒涛中。高帆得势雕开翼，飞起沧溟万里风。
水调歌头 其三 听歌有感
况周颐（清代）

蜂蝶无情刬地飞。杨花薄幸不成悲。落红心事底矜持。

便似青成薶玉骨，愿为香雾护琼枝。枨枨歌管夜何其。
题肤功雅奏图 其一
梁国栋（明代）

边城残虏昔曾降，文武功成宪万邦。欲待龙颜趋北阙，云帆楼舰发珠江。
贫女吟
胡奎（元代）

妾年十五处洞房，自小何曾出中堂。去岁秋田不收谷，今年春月无蚕桑。

长兄从军在远道，制衣常恐天寒早。但得不离慈母傍，玉颜何惜春花老。

东邻少女花满头，日日歌舞倡家楼。无端嫁作商人妇，却抱琵琶弹别愁。
书介眉大兄纨扇
史济庄（清代）

江山览胜近神都，游兴休将诗兴除。七十二沽烟景好，如何不寄大雷书。
周行可挽诗 其二
王十朋（宋代）

大事同生日，佳城近故丘。空留丹灶药，忍望白云楼。

偃折恩谁继，澄清志未酬。伤哉葬元伯，执绋竟无由。
郊庙歌辞。太清宫乐章。终上
佚名（唐代）

不宰元功，无为上圣。洪源长发，诞受天命。

金奏迎真，璇宫展盛。备礼周乐，垂光储庆。
杂曲歌辞。思归乐
佚名（唐代）

晚日催弦管，春风入绮罗。杏花如有意，偏落舞衫多。

万里春应尽，三江雁亦稀。连天汉水广，孤客未言归。
桐庐官满先寄杭州资政侍郎
张伯玉（宋代）

海角千家郡，天南一水涯。
倦游惭梗泛，多滞喜瓜时。
弱羽诚难振，危根只自持。
几门尝际遇，百步亦参差。
万壑喷霆雾，千峰出险{左山右戲}。
牢愁客星见，孤节涧松知。
贺厦宁无托，披云幸有期。
鲁堂金石地，商欲再言诗。
过建阳范氏桂林馆见其向日娱宝亭馆已属他人
王迈（宋代）

桂林当日如春煖，花木清妍差可款。
主人好事玉泉香，行客留题锦囊满。
桂林今日如冰寒，颓垣坏壁他人管。
穷冬莫赠范叔袍，过竿谁饷子桑饭。
君不见李家偃月堂，金鱼玉佩鸣丁当。
冰山一倒扶不起，月固无恙堂已荒。
又不见董家藏坞，翠幕珠帏贮歌舞。
谁知当时赏心事，不救后来燃脐苦。
请君听我吟桂林，悲欢成败更相寻。
人生富贵如邮传，古往今来几桂林。
和胡经仲即事二首
吴芾（宋代）

世事凭谁论，羁怀只自谙。
风烟悲蜀魄，桑柘老吴蚕。
晚步惜残照，春衫怯晓岚。
日来鼙鼓近，牢落愈无堪。
六月十七夜寄邢子友
陈与义（宋代）

暑雨虽不足，凉风还有余。
乐此城阴夜，何殊山崦居。
月明苍桧立，露下芭蕉舒。
试问澄虚阁，今夕复焉如。
春草堂诗集诗句 其四
陆仁（元代）

春日迟迟，乃寝乃兴。焉得谖草，殖殖其庭。子兮子兮，靡依匪母。

子有酒食，尝其旨否。左右秩秩，其俎孔硕。南有嘉鱼，或燔或炙。

令妻寿母，陈馈八簋。洽比其邻，式燕且喜。岂弟君子，有孝有德。

敬慎威仪，其仪不忒。天锡纯嘏，如冈如阜。如松柏之茂，俾尔炽而昌。

保艾尔后，俾尔耆而艾，以介眉寿。
宿潭上二首
畅当（唐代）

夜潭有仙舸，与月当水中。嘉宾爱明月，游子惊秋风。

青蒲野陂水，白露明月天。中夜秋风起，心事坐潸然。
彭祖井（一本题上有奉和王相公五字）
皇甫冉（唐代）

上公旌节在徐方，旧井莓苔近寝堂。访古因知彭祖宅，

得仙何必葛洪乡。清虚不共春池竟，盥漱偏宜夏日长。

闻道延年如玉液，欲将调鼎献明光。
金山杂诗 其六
祖观（清代）

孤鸿嘹唳宿汀洲，衰火星星辨客舟。夜半风铃凄不语，江声吹月下僧楼。
妙成观掀篷和何宗姚韵
石抹宜孙（元代）

结搆新亭似胜前，登临历历瞰晴川。放怀喜解防秋戍，乘兴还操下濑船。

从此入林堪避地，何妨坐井亦观天。东风回首春城暮，桃李依然种日边。
辛酉二月十六日出暗门循城如北关登舟二首
张嵲（宋代）

城国排云锁病身，岂知城外物华新。
非缘放逐循墙去，不见西湖万顷春。
寄题萧升之姨夫竹轩
孔平仲（宋代）

开轩君子意，种竹岁寒心。高节凌云秀，孤根得地深。

秋暄溪上雨，暝宿岭头禽。预约疏三径，他时伴醉吟。
偈颂一百二十三首 其三十四
释崇岳（宋代）

十五日已前取不得，十五日已后舍不得。正当十五日，取即是，舍即是。

问汝问余都不会，可怜只解那斯祁。
颜阖
黄庭坚（宋代）

颜阖无事人，躬耕自衣食。
翩翩鲁公子，要我从事役。
轺轩来在门，驷马先拱璧。
出门应使者，陇上不谋国。
心知误将命，非敢惮行役。
使人返锡命，户庭空履迹。
中随卫侯书，起作太子客。
谁能明吾心，君子蘧伯玉。
泾皋十咏 其三 小心斋
顾书绅（清代）

执中授受式如金，申命人心与道心。择得名言更亲切，兢兢慄慄凛渊深。
答徐本
赵湘（宋代）

天远草离离，秋霖寄信迟。
相思逢叶尽，独坐听蝉悲。
岳色寒前见，松心雪后知。
频招犹未至，时复检清辞。
忆蔡维中
刘绩（明代）

璧破珠沈剑掩光，此生无地见中郎。
刚留南堰门头月，长为愁人照屋梁。
凯歌十首呈贾枢使
刘克庄（宋代）

君亲一念与天通，麾下人人可即戎。
岂敢全躯顾妻子，相公将母在军中。
一斛珠（有寄）
王质（宋代）

平塘玉立。薄罗飞起层层碧。人心不似花心密。待要相逢，未必相逢得。

袜尘不动何曾湿。芙蓉桥上曾相识。舻声摇去江声急。西北高楼，回首浮云隔。
客有题问政丹房云长松露鹤巢古树穴苍鼠喜而作为五言 其五
唐桂芳（明代）

呼龙种灵苗，和露饮琼屑。却笑汉武皇，求仙太痴绝。

王母宴瑶池，桃实露红颊。方朔真小儿，咀齧已三窃。

岂识拳夫人，清香散馀魄。修短等百年，梦觉南柯穴。
高宗郊前朝献景灵宫二十一首 其三 降圣用《太安》。
郊庙朝会歌辞（宋代）

惟德馨香，升闻八方。粤神临之，来从帝乡。万灵景卫，有烨其光。

监我精纯，降福穰穰。
试院口占二绝
洪咨夔（宋代）

追怀三五少年时，岁月堂堂两鬓丝。
茅屋秋风归未决，障泥能费几熊皮。
四犯剪梅花 上建康钱大郎寿
刘过（宋代）

水殿风凉，赐环归、正是梦熊华旦。叠雪罗轻，称云章题扇。

西清侍宴。望黄伞、日华笼辇。金券三王，玉堂四世，帝恩偏眷。

临安记、龙飞凤舞，信神明有后，竹梧阴满。笑折花看，橐荷香红润。

功名岁晚。带河与、砺山长远。麟脯杯行，狨鞯坐稳，内家宣劝。
宣州杂诗二十首
梅尧臣（宋代）

传道零陵守，兹亭暂解装。
分群同雁鹜，几日到潇湘。
班竹思虞舜，赬萍忆楚王。
殷勤吏部句，今亦诵无忘。
访汤粹
汪莘（宋代）

文者道之器，诗者文之精。
世儒失本原，谓以一枝鸣。
仆昔颇好学，不与时俗并。
始求为已事，中胡济物情。
静与古月俱，动与秋阳行。
先圣此从容，风流被后生。
身世两相违，淹留竟何成。
一丘聊自适，万化争逢迎。
天地露根柢，动植陈性情。
日月显处妙，鬼神隐中明。
老佛既恍惚，诸子亦纵横。
兴衰杂今古，忧豫难悉平。
时买白玉板，写此朱丝声。
似被天公嗔，魑魅出见惊。
秋霜下黄叶，春风自抽萌。
兰花待春风，深林含芳馨。
属闻贤别驾，古学兼韶韺。
仍闻吐佳句，气挟苏州清。
今朝别柴扉，匪敢投公卿。
臭味略相似，长松与茯苓。
偶成
赵汝燧（宋代）

青云得志士，颐指快所欲。万事付杯酒，粉黛贮金屋。

嗟我骨相穷，不受富贵逐。嗜欲人所同，有时未免俗。

青奴颇专房，高卧擎老足。黄妳最如意，开卷醒困目。

暖寒命脚婆，冻衾转旸谷。开樽唤汤妇，新醅温酃渌。

始得此四人，明珠不计斛。呼之即来前，相娱不相触。

时人皆笑之，画饼岂充腹。我亦翻自笑，竹窗听戛玉。
醉乡十二首 其二
郑思肖（宋代）

狂药蜕凡骨，疑来别一州。形骸闲若弃，风壤旷无忧。

屡有圣人至，难同恶客游。所交惟陆谞，落魄老菟裘。
送彦与孙兄赴廷对
刘宰（宋代）

捷书夜到古朱方，之子登名甲乙行。
伟行向来高月旦，遗经端乙破天荒。
公孙对策风云会，董子留名日月光。
趋向一分燕越异，赠言惟有用心刚。
三月溪上
黎彭龄（明代）

半帘分净绿，偏喜称溪居。煖气行人外，飞尘猎骑馀。

野霞烧带郭，涧水绣当渠。正有临流兴，泉声病较疏。
黄子京见访值予未还留诗和韵以谢
陈文蔚（宋代）

此去团溪百里馀，不须踪迹叹差殊。
平铺此理元无间，曾验工程进也无。
依韵酬府判庞醇之见寄
范仲淹（宋代）

二十年前已定交，而今鹏鷃各逍遥。
但能贾傅亲前席，何必萧逍意本朝。
直节羡君如指佞，孤根怜我异凌霄。
莫将富贵移平昔，彼此清心发半凋。
吴门歉岁减繁华，萧索专城未足夸。
柳色向秋迎使馆，水声终夜救田车。
丘山在负思朝寄，毫发经心愧道家。
不似桐庐人事少，子陵台畔乐无涯。
群玉殿十二月二十三日锡宴
宋庠（宋代）

宝翰挥文罢，瑶触续宴初。
帝韶重舞凤，玉藻更歌鱼。
景驻三休阁，欢留六尺舆。
赐金将厚意，并入史臣书。
谢高机宜惠纸
陈造（宋代）

诗人百用皆草草，文房所储备精好。
君家此纸世上珍，肯分嘉惠及此老。
女肤腻滑葭膜匀，溪叟捣冰旧疑神。
何人袖有善幻手，解蓝田玉山为贫。
银光鱼卵人皆重，薛涛小笺才近用。
盍自留供凤尾诺，十吏卷舒看飞动。
杜郎百幅顾见贻，敢用实腹疗朝饥。
囊诗方逐大堤客，快意挥扫播掿辞。
策翰墨勋闯宏大，功名逼君方未沬。
何当太史牛马走，秉笔特书端有待。
偈颂十二首
释道璨（宋代）

肥不剩肉，瘦不露骨。
动地放光明，眼睛乌律律。
病起观垂丝海棠感慨作二绝句 其一
饶节（宋代）

迟日暖风逼春事，海棠垂丝转娇羞。分明绰约若处子，桃杏尘凡非此流。
九成宫醴泉铭
魏征（唐代）

秘书监检校侍中钜鹿郡公臣魏徵奉敕撰

维贞观六年孟夏之月，皇帝避暑乎九成之宫，此则隋之仁寿宫也。冠山抗殿，绝壑为池，跨水架楹，分岩耸阙，高阁周建，长廊四起，栋宇胶葛，台榭参差。仰视则迢递百寻，下临则峥嵘千仞，珠璧交映，金碧相晖，照灼云霞，蔽亏日月。观其移山回涧，穷泰极侈，以人从欲，良足深尤。至于炎景流金，无郁蒸之气，微风徐动，有凄清之凉，信安体之佳所，诚养神之胜地，汉之甘泉不能尚也。皇帝爰在弱冠，经营四方，逮乎立年，抚临亿兆，始以武功壹海内，终以文德怀远人。东越青丘，南逾丹徼，皆献琛奉贽，重译来王，西暨轮台，北拒玄阙，并地列州县，人充编户。气淑年和，迩安远肃，群生咸遂，灵贶毕臻，虽藉二仪之功，终资一人之虑。遗身利物，栉风沐雨，百姓为心，忧劳成疾，同尧肌之如腊，甚禹足之胼胝，针石屡加，腠理犹滞。爰居京室，每弊炎暑，群下请建离宫，庶可怡神养性。圣上爱一夫之力，惜十家之产，深闭固拒，未肯俯从。以为随氏旧宫，营于曩代，弃之则可惜，毁之则重劳，事贵因循，何必改作。于是斲雕为朴，损之又损，去其泰甚，葺其颓坏，杂丹墀以沙砾，间粉壁以涂泥，玉砌接于土阶，茅茨续于琼室。仰观壮丽，可作鉴于既往，俯察卑俭，足垂训于后昆。此所谓至人无为，大圣不作，彼竭其力，我享其功者也。然昔之池沼，咸引谷涧，宫城之内，本乏水源，求而无之，在乎一物，既非人力所致，圣心怀之不忘。粤以四月甲申朔旬有六日己亥，上及中宫，历览台观，闲步西城之阴，踌躇高阁之下，俯察厥土，微觉有润，因而以杖导之，有泉随而涌出，乃承以石槛，引为一渠。其清若镜，味甘如醴，南注丹霄之右，东流度于双阙，贯穿青琐，萦带紫房，激扬清波，涤荡瑕秽，可以导养正性，可以澄莹心神。鉴映群形，润生万物，同湛恩之不竭，将玄泽于常流，匪唯乾象之精，盖亦坤灵之宝。谨案：《礼纬》云：王者刑杀当罪，赏锡当功，得礼之宜，则醴泉出于阙庭。《鹖冠子》曰：圣人之德，上及太清，下及太宁，中及万灵，则醴泉出。《瑞应图》曰：王者纯和，饮食不贡献，则醴泉出，饮之令人寿。《东观汉记》曰：光武中元元年，醴泉出京师，饮之者痼疾皆愈。然则神物之来，寔扶明圣，既可蠲兹沉痼，又将延彼遐龄。是以百辟卿士，相趋动色，我后固怀撝挹，推而弗有，虽休勿休，不徒闻于往昔，以祥为惧，实取验于当今。斯乃上帝玄符，天子令德，岂臣之末学所能丕显。但职在记言，属兹书事，不可使国之盛美，有遗典策，敢陈实录，爰勒斯铭。其词曰：

唯皇抚运，奄壹寰宇，千载膺期，万物斯睹，功高大舜，勤深伯禹，绝后光前，登三迈五。握机蹈矩，乃圣乃神，武克祸乱，文怀远人，书契未纪，开辟不臣，冠冕并袭，琛贽咸陈。大道无名，上德不德，玄功潜运，几深莫测，凿井而饮，耕田而食，靡谢天功，安知帝力。上天之载，无臭无声，万类资始，品物流形，随感变质，应德效灵，介焉如响，赫赫明明。杂遝景福，葳蕤繁祉，云氏龙官，龟图凤纪，日含五色，乌呈三趾，颂不辍工，笔无停史。上善降祥，上智斯悦，流谦润下，潺湲皎洁，萍旨醴甘，冰凝镜澈，用之日新，挹之无竭。道随时泰，庆与泉流，我后夕惕，虽休弗休，居崇茅宇，乐不般游，黄屋非贵，天下为忧。人玩其华，我取其实，还淳反本，代文以质，居高思坠，持满戒溢，念兹在兹，永保贞吉。

兼太子率更令勃海男臣欧阳询奉敕书。
酬王侍御西陵渡见寄
严维（唐代）

前年万里别，昨日一封书。郢曲西陵渡，秦官使者车。

柳塘薰昼日，花水溢春渠。若不嫌鸡黍，先令扫弊庐。
次韵梅花十绝句 其七
刘才邵（宋代）

远树归鸦欲噪昏，闲云撩乱暗江村。冰肤无著凝寒处，耐冷不缘餐日魂。
平山堂
马涧（清代）

荒冈衰草野堂开，堂上仙翁去不回。细雨乍收云散尽，却延山色渡江来。